Uys ploeg terug by die Maroenmasjien | Netwerk24
Uys ploeg terug by die Maroenmasjien
Deur Eunice Visagie 27 Maart 2020 21:30
As 'n voormalige Maties-rugbyspeler kon Corné Uys nie die geleentheid laat verbygaan om hom by Maties-rugby se afrigtingspan aan te sluit nie.
Uys het die Maroenmasjien van 2003 tot 2005 verteenwoordig.
Hy sluit hom aan by die hoofafrigter, Drikus Hancke, en sy assistent, Norman Jordaan.
Uys sal vir die verdediging verantwoordelik wees.
"Ná 'n paar koppies koffie en 'n goeie gesprek met Drikus was dit duidelik dat sy verhoudings met sy bestuurslede en spelers baie belangrik is. Dit was eintlik 'n maklike besluit," sê Uys.
Volgens hom het die feit dat hy 'n oud-Matie is, 'n groot rol in sy besluit gespeel.
"Om vir Maties te speel, was 'n groot deel van my loopbaan en lewe. Dit het my as 'n speler én as 'n persoon ontwikkel.
"Ek sal nooit die invloed wat die Matie-kultuur op my gehad het, vergeet nie. Dit was van die beste tye van my lewe. Ek hoop dat ek ook 'n indruk op die lewe van die (huidige) spelers sal kan maak.
"Die spelers en die bestuurslede het dieselfde doelwit. Die spelers is bereid om hard te werk. Hulle wil ook herinneringe skep in goeie én moeilike tye."
Uys is beïndruk met die sterk leierskap in die Varsitybeker-groep.
"Hulle het goeie gees en is bereid om hard te werk wanneer hulle bymekaar is… Dit is 'n spesiale groep spelers."
Hy is baie duidelik oor die doelwitte wat die bestuurspan en die spelers in die Varsitybeker-reeks nastreef.
"Die belangrikste is dat die spelers hul potensiaal bereik. Elke individu wil na die beste van sy vermoë presteer tot voordeel van die groep. Ons wil 'n verskil maak as spelers en as mense."
Naas sy verantwoordelikhede as die Maties se verdedigingsafrigter, is Uys ook die hoofafrigter van die SAS Rugby Internasionale Instituut.